วัดสุทธิวาตวราราม
วัดสุทธิวาตวราราม สร้างเมื่อปีพุทธศักราช ๒๓๕๐ โดยนางฮ่วม แซ่เล้า เป็นผู้บริจาคที่ดิน สำหรับสร้างวัด เดิมชื่อว่า วัดท้ายบ้าน เพราะตั้งอยู่ท้ายสุดของหมู่บ้านตำบลท่าฉลอม ต่อมาเปลี่ยนชื่อเป็น วัดช่องลม เนื่องจากที่ตั้งวัดอยู่ตรงปากอ่าวแม่น้ำท่าจีน วัดช่องลมได้รับการพัฒนาจนเจริญรุ่งเรือง ตั้งแต่สมัยพระเทพสาครมุนี (หลวงปู่แก้ว) เป็นเจ้าอาวาส ได้เริ่มก่อสร้างและปฏิสังบรณ์เสนาสนะต่าง ๆ ได้รับยกฐานะขึ้นเป็นพระอารามหลวงเมื่อปีพุทธศักราช ๒๕๐๘ เป็นพระอารามหลวงแห่งแรกของจังหวัด พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้า สิริกิติ์ พระบรมราชินีนาถ พระบรมราชชนนีพันปีหลวง ได้เสด็จพระราชทานผ้าพระกฐินต้น ทรงยกช่อฟ้า พระอุโบสถหลังใหม่และพระราชทานนามว่า วัดสุทธิวาตวราราม สถานะและที่ตั้ง วัดสุทธิวาตวราราม เป็นพระอารามหลวงชั้นตรี ชนิดสามัญ ตั้งอยู่เลขที่ ๘๑๗ ถนนสุทธิวาตวิถี ตำบลท่าฉลอม อำเภอเมืองสมุทรสาคร จังหวัดสมุทรสาคร มีที่ดินตั้งวัด เนื้อที่ ๖๐ ไร่ ๑ งาน ๕๐ ตารางวา ที่มา : วัดสุทธิวาตวราราม . (๒๕๖๔). ใน กรมการศาสนา , พระอารามหลวง เล่ม ๒. (พิมพ์ครั้งที่ ๒). (หน้า.๖๓๒-๖๓๓). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix